Mikil þekking og reynsla hefur safnast í fjölþjóðlegu samstarfi sem nemendur og kennarar MTR hafa tekið þátt í síðstu ár . Ida Semey hefur verið í fararbroddi í þessu starfi . Hún hefur skrifað flestar styrkumsóknir og auk þess átt drjúgan þátt í að skipuleggja verkefni og stýra þeim . Þetta hefur ekki farið framhjá starfsmönnum Rannís sem sjá um samskiptin við framkvæmdastjórn ESB vegna Erasmus + verkefnanna . Þess vegna er Ida í hópi tíu Íslendinga sem verða í Brussel í vikunni og taka þátt í að leggja línur í þessu samstarfi fyrir tímabilið 2021 - 2027 . Sex íslensku fulltrúanna eru reyndir verkefnisstjórar í evrópuverkefnum en fjórir eru starfsmenn Rannís . Á fundunum í Brussel verða áherslur og skipulag evrópuverkefnanna á næstu árum kynnt og þátttakendur hafa tækifæri til að láta í ljósi álit sitt á þeim áður en formlega verður frá öllu gengið . Nemendur og starfsmenn MTR hafa á síðustu fimm árum tekið þátt í fjölmörgum erlendum verkefnum . Flest hafa verið styrkt af Evrópusambandinu eða Norrænu ráðherranefndinni . Sum verkefnin hafa snúist um nemendaskipti en önnur um nám og þjálfun starfsmanna á námskeiðum , í skólaheimsóknum og á sérstökum námsstefnum . Nemendur og kennarar frá sautján Evrópuríkjum hafa tekið þátt í þessu samstarfi . Nokkrir nemendur skólans vöktu athygli fyrir dugnað sinn og iðni við námið á Bókasafni Fjallabyggðar á Siglufirði í dag . Hefðbundið skólastarf í Ólafsfirði féll niður vegna óveðurs . Ótíðin hefur raskað skólastarfi talsvert í upphafi annarinnar sem kennd er við vorið . Nemendur og kennarar sem eiga heima innan við Ólafsfjarðarmúla hafa aðeins komist í skólann sex af tólf kennsludögum það sem af er og staðan er ekki mikið betri hjá þeim sem búa á Siglufirði . Kennarar gera sitt besta til aðstoða nemendur og nota til þess ýmsa tækni . Hópurinn á myndinni er til dæmis að læra íslensku og nýtur við það leiðsagnar Margrétar Laxdal , kennara síns , sem stödd var heima hjá sér á Dalvík . Það er gleðilegt að sjá þetta framtak og að nemendur eru að taka til sinna ráða . Þeir ætla ekki að láta ótíðina spilla námsframvindunni .